《净慈寺》
清代·吴铭道

寺门见南山，入寺复了了。爱此尘外栖，可息尘中扰。

烟云护钟磬，何以答窈窕。幽谷泉味殊，接筒香积绕。

落叶不到地，风吹过林杪。前峰卧夕阳，西望若初晓。

兹境故清绝，人犹存见少。苍岩竦高处，倚槛放远眺。

湖光近拍檐，霜冷尚瀰渺。低徊不能去，吾将逃物表。

作者简介：（1671—1738后）安徽贵池人，字复古。吴应箕孙。父吴孟坚亦隐居以终。铭道守祖与父之志，布衣终老，游迹半天下。诗多豪宕激楚之语。有《复古诗集》、《滇海集》。